作者:無可
標題:和賓客相國詠雪詩
內容:近臘千巖白，迎春四氣催。雲陰連海起，風急度山來。盡日隋堤絮，經冬越嶺梅。豔疑歌處散，輕似舞時回。道蘊詩傳麗，相如賦騁才。霽添松筱媚，寒積蕙蘭猜。暗漲宮池水，平封輦路埃。燭龍初照耀，巢鶴乍裴回。簷日瓊先掛，牆風粉旋摧。五門環玉壘，雙闕對瑤臺。綺席陵寒坐，珠簾遠曙開。靈芝霜下秀，仙桂月中栽。卷幌書千帙，援琴酒百杯。垂休編太史，呈瑞表中臺。皓夜迷三徑，浮光徹九垓。茲辰是豐歲，歌詠屬良哉。